CELEX: 62014TN0686
Language: lt
Date: 2014-09-22 00:00:00
Title: Byla T-686/14: 2014 m. rugsėjo 22 d pareikštas ieškinys byloje Italija/Komisija

10.11.2014   
            
            
               LT
            
            
               Europos Sąjungos oficialusis leidinys
            
            
               C 395/60
            
         
      2014 m. rugsėjo 22 d pareikštas ieškinys byloje Italija/Komisija
      
      (Byla T-686/14)
      (2014/C 395/73)
      Proceso kalba: italų
      
         Šalys
      
      
         Ieškovė: Italijos Respublika, atstovaujama avvocato dello Stato G. Galluzzo ir G. Palmieri
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  tiek, kiek tai susiję su šio ieškinio dalyku, panaikinti 2014 m. liepos 9 d. Europos Komisijos įgyvendinimo sprendimą dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP), apie kurį pranešta 2014 m. liepos 10 d. dokumentu Nr. C(2014) 4479),
               
            
                  —
               
               
                  panaikinti 1 399 293,78 EUR fiksuoto dydžio finansinę korekciją, susijusią su pagalba pomidorų perdirbimo sektoriui 2008 finansiniais metais,
               
            
                  —
               
               
                  panaikinti vienkartinę 2 362 005,73 EUR finansinę korekciją, taikytą dėl pažeidimo „nepakankama informacija apie vykdytus susigrąžinimo veiksmus“,
               
            
                  —
               
               
                  panaikinti vienkartinę 1 460 976,88 EUR finansinę korekciją, taikytą dėl pažeidimo „duomenų nepranešimas III priedo lentelėje“.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas susijęs su procedūros taisyklių (EB 253 straipsnis) pažeidimu dėl sprendimo nemotyvavimo ir proporcingumo principo pažeidimo.
                  
                              —
                           
                           
                              Kiek tai susiję su fiksuoto dydžio finansine korekcija, susijusia su pagalba pomidorų perdirbimo sektoriui 2008 finansiniais metais, ieškovė teigia, kad buvo pažeisti 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (OL L 209, p. 1) 31 straipsnis, 2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (OL L 218, p. 14; 2004 m. specialusis leidimas lietuvių k., 3 sk., 39 t., p. 555) 28 ir 31 straipsniai. Pateikdama šį ieškinio pagrindą ieškovė ginčija ginčijamu sprendimu taikytą 5 % finansinę korekciją patirtoms išlaidoms ir tvirtina, kad ji buvo taikyta nepaisant to, kad buvo įrodyta, jog nebuvo padaryta akivaizdžios finansinės žalos.
                           
                        
                              —
                           
                           
                              Ieškovė taip pat ginčija šios korekcijos dydį ir teigia, kad jis yra neproporcingas ir aiškiai nelogiškas, nes labai viršija žalą, kuri tariamai galėtų kilti dėl veiksmų, kuriuos padariusios kaltinamos Italijos valdžios institucijos.
                           
                        
            
                  2.
               
               
                  Antrasis ieškinio pagrindas susijęs su faktinių aplinkybių iškraipymu ir procedūros taisyklių (EB 253 straipsnis) pažeidimu dėl sprendimo nemotyvavimo.
                  
                              —
                           
                           
                              Šis ieškinio pagrindas susijęs su 1 460 976,88 EUR finansine korekcija, taikyta dėl to, kad Italija nepranešė apie 2006 m. birželio 21 d. Komisijos reglamento (EB) Nr. 885/2006, nustatančio išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles, III priedo lentelėje esamus netikslumus. Italijos vyriausybė šiuo klausimu tvirtina, kad buvo įrodyta, jog suteikta pagalba nėra neteisėta, todėl nereikėjo nurodyti jokių pastabų III priedo lentelėje.
                           
                        
            
                  3.
               
               
                  Trečiasis ieškinio pagrindas susijęs su proporcingumo principo pažeidimu.
                  
                              —
                           
                           
                              Pateikdama šį pagrindą ieškovė teigia, kad finansinė korekcija, taikyta dėl pažeidimo „duomenų nepranešimas III priedo lentelėje“, susijusi su visa pagalba ir grindžiama tuo, jog nebuvo pateikta dokumentų, akivaizdžiai viršija žalą, kuri tariamai galėtų kilti dėl veiksmų, kuriuos padariusios kaltinamos Italijos valdžios institucijos.
                           
                        
            
                  4.
               
               
                  Ketvirtasis ieškinio pagrindas susijęs su Europos Sąjungos sutarties 6 straipsnio 3 dalies, res judicata principo, Reglamento (EB) Nr. 1290/2005 32 straipsnio 8 dalies b punkto ir proporcingumo principo pažeidimu.
                  
                              —
                           
                           
                              Šis pagrindas susijęs su 2 362 005,73 EUR finansine korekcija, taikyta dėl to, kad Italija nepateikė informacijos apie vykdytus susigrąžinimo veiksmus. Ieškovė teigia, kad Komisija nepagrįstai nusprendė, kad gali nepaisyti sprendimo, kuriuo mokėjimai pripažinti teisėtais, res judicata galios. Italijos vyriausybė taip pat įrodė, kad buvo išsiųstas baudžiamąsias bylas nagrinėjančio teisėjo, kuris išteisino pagalbos gavėją, nuosprendis. Remiantis šiomis aplinkybėmis įrodyta, kad nebuvo pagrindo susigrąžinti pagalbos ir kad buvo pateikta visa informacija. Be to, ši korekcija, susijusi su visa pagalba, atrodo, akivaizdžiai viršija žalą, kuri tariamai galėtų kilti dėl veiksmų, kuriuos padariusios kaltinamos Italijos valdžios institucijos.